**“ΔΙΑΔΡΟΜΕΣ ΣΤΗ ΝΕΩΤΕΡΗ ΠΟΛΙΤΙΣΤΙΚΗ ΚΛΗΡΟΝΟΜΙΑ ΤΗΣ ΚΡΗΤΗΣ ΜΕ ΤΗ ΧΡΗΣΗ ΚΑΙΝΟΤΟΜΩΝ ΕΦΑΡΜΟΓΩΝ ΤΠΕ”**

Το έργο «Διαδρομές στη νεώτερη πολιτιστική κληρονομιά της Κρήτης με τη χρήση καινοτόμων εφαρμογών ΤΠΕ» εντάχθηκε στο Επιχειρησιακό Πρόγραμμα «Κρήτη 2014-2020» με προϋπολογισμό 299.959,40 €, χρηματοδότηση από το Ευρωπαϊκό Ταμείο Περιφερειακής Ανάπτυξης και δικαιούχο την ΥΝΜΤΕ Κρήτης.

Το προτεινόμενο έργο έχει αντικείμενο την τεκμηρίωση, ψηφιοποίηση δεδομένων και την ανάπτυξη ψηφιακών εφαρμογών για την ψηφιακή προβολή και επαφή του ευρύτερου κοινού με μνημεία της νεώτερης πολιτιστικής κληρονομιάς της Κρήτης. Το έργο περιλαμβάνει:

Α) Τη δημιουργία ενός σύγχρονου Ψηφιακού Αποθετηρίου των μνημείων της Κρήτης που εποπτεύονται από την Υπηρεσία. Πρόκειται για το πληροφοριακό σύστημα που θα διαχειρίζεται πλήρως το ψηφιοποιημένο αρχείο μνημείων της Υ.Ν.Μ.Τ.Ε.Κ. και σχετικό τεκμηριωμένο υλικό.

Β) Μία ολοκληρωμένη ψηφιακή περιήγηση στην Κρήτη όπου με κύριο μέσο τις κινητές συσκευές ο χρήστης θα περιηγείται το νησί. Με όχημα τις Διαδρομές που θα δημιουργηθούν θα γνωρίζει τους χώρους, τους ανθρώπους, τις ιστορίες που συνυφαίνονται στον καμβά της νεώτερης ιστορίας του νησιού. Η αρχιτεκτονική της περιόδου αποτελεί υλική έκφραση της ανθρώπινης δραστηριότητας και του πολιτισμού που παρήγαγε, και διαφυλάσσεται σήμερα ως κληρονομιά. Τόποι ιστορικοί, οικισμοί, κτήρια και τεκμήρια που αντικατοπτρίζουν σημαντικές πτυχές της ιστορίας του νησιού σε εποχές όπου η κανονικότητα εναλλασσόταν με την αναταραχή, εποχές κρίσιμων μεταβάσεων, κατά τις οποίες αναπτύχθηκε μια δυναμική σε όλα τα επίπεδα, τόσο στο οικονομικό και κοινωνικό όσο και στο πνευματικό-πολιτιστικό.

Γ) Δικτυότοπος παρουσίασης και προβολής του έργου: Θα ενσωματώνει την ψηφιακή περιήγηση των Διαδρομών (βλ. παραπάνω), και θα είναι διαρθρωμένη σε Θεματικές Ενότητες. Εδώ, θα ενσωματώνονται, επίσης, όλες οι προβλεπόμενες επιμέρους πολυμεσικές εφαρμογές, όπως το Διαδραστικό Χρονολόγιο, εφαρμογές Επαυξημένης Πραγματικότητας και τρισδιάστατων ψηφιακών μοντέλων μνημείων, καθώς και οι βοηθητικές λειτουργίες του Γλωσσαρίου και του Ευρετηρίου. Θα λειτουργεί ως αλληλεπιδραστικό εργαλείο πληροφόρησης των πολιτών και επισκεπτών για τα μνημεία και τις περιοχές ελέγχου της Υπηρεσίας, αλλά και για την αμφίδρομη πληροφόρηση και ανατροφοδότηση από πολίτες και φορείς για νέα σημεία ενδιαφέροντος, και για τη συλλογή γνώσης που υπάρχει είτε για ήδη καταγεγραμμένα μνημεία ή για άγνωστα εν πολλοίς αξιόλογα ευρήματα.

Δ) Υλοποίηση εφαρμογής επαυξημένης πραγματικότητας για επιλεγμένο αριθμό κτηρίων και άλλων τεκμηρίων, η οποία θα συνοδεύει την εφαρμογή περιήγησης στις κινητές συσκευές, και θα εντάσσεται, επιπλέον, στον Δικτυότοπο.

Ε) Δημιουργία τρισδιάστατων ψηφιακών μοντέλων μνημείων, που θα εισαχθούν κυρίως στην εφαρμογή επαυξημένης πραγματικότητας της ψηφιακής εφαρμογής για κινητές συσκευές.

Στ) Δράσεις και υλικό δημοσιότητας